Harakiri

**Harakiri** (腹切り, "potong perut"), atau **seppuku** (切腹) adalah amalan membunuh diri masyarakat Jepun yang menjadi satu aspek penting dalam masyarakat feudal Jepun (1192-1862) terutama di kalangan samurai. Ia dianggap sebagai cara kematian yang mulia. 

*Harakiri* secara literal bermaksud "memotong perut". Ia pertama kali dicatat dalam literatur setelah Minamoto no Yorimasa melakukan *seppuku* dalam Pertempuran Uji pada tahun 1180.

## Peristilahan
Kedua-dua perkataan *harakiri* dan *seppuku* sama maksudnya:

* *seppuku* adalah cara baca aksara kanji menurut cara bacaan tulisan Cina (*[[on'yomi]]*) yang biasanya dipakai dalam penulisan formal,
* *harakiri* adalah sebutan mengikut maksud dalam bahasa Jepun (*[[kun'yomi]]*) yang lebih banyak dipakai dalam percakapan - ia mula dikenal luas di dunia Barat melalui orang bangsa Eropah yang menyaksikan kegiatan ini semasa dalam Pemulihan Meiji tahun 1868. Ia pertama kali dimuat dalam kamus ensiklopedia *[[Grand dictionnaire universel du XIXe siècle|Larousse]]* tahun 1873.

Menurut Christopher Ross:"Kata *hara-kiri* sering dijelaskan sebagai sebuah vulgarisme (ungkapan kasar), tetapi sebetulnya ini adalah salah pengertian. *Hara-kiri* adalah cara membaca aksara kanji menurut cara Jepun (*kun-yomi*); oleh kerana sudah menjadi tradisi untuk mengutamakan cara baca Cina dalam pengumuman-pengumuman rasmi, hanya istilah *seppuku*-lah yang dipakai dalam pengumuman tersebut. Jadi, *hara-kiri* adalah istilah yang dipakai dalam percakapan, dan *seppuku* adalah istilah bertulis untuk tindakan yang sama."

## Penjelasan
Tindakan ini adalah sebahagian dari *[[bushido]]* iaitu kod bagi pahlawan samurai. Ia digunakan oleh samurai supaya tidak dimalukan apabila jatuh ke tangan musuh yang mungkin akan menyeksa mereka dengan lebih perit. Kemungkinan juga, samurai mendapat arahan dari tuan mereka supaya melakukan *seppuku*. *Seppuku* juga dilakukan untuk menebus kemaluan atas kegagalan melakukan misi. 

Kadangkalanya, seorang *[[daimyo]]* memerintahkan musuh yang telah kalah untuk melaksanakan *seppuku* sebagai dasar sebuah perjanjian damai yang bertujuan melumpuhkan kemampuan perang puak yang ditawan. Toyotomi Hideyoshi memerintahkan musuhnya untuk melakukan bunuh diri dalam beberapa peristiwa. Salah satu peristiwa yang paling dramatik adalah ketika klan Hōjō dikalahkannya dalam Pertempuran Odawara tahun 1590. Hideyoshi memaksa *daimyo* Hōjō Ujimasa yang sudah bersara untuk melakukan *seppuku* dan mengasingkan putera Ujimasa yang bernama Hōjō Ujinao. Kekuasaan klan Hōjō yang dikenal sebagai keluarga *daimyo* paling berpengaruh di Jepun Timur, secara praktikal berakhir setelah Ujimasa melakukan *seppuku*.

### Tatacara

Perlakuan sesuatu *seppuku* yang dirancang dilakukan di hadapan sebilangan orang saksi. Pelaku akan dimandikan dan selepas itu menjamu suatu hidangan terakhir sebelum dihadapkan dengan bersiap memakai kimono serba putih untuk tujuan ini dipanggil *shini-shōzoku*. Dia akan mengarang suatu sajak khusus (*jisei*, 辞世) sebelum memulakan perobekan diri ini. Perkara ini mencerminkan kepercayaan agama Buddha lazim di Asia Timur yang melihat kehidupan sebagai suatu perkara yang tidak dipandang berat dan perlu dilepaskan bagi mencapai kedamaian yang sebenar.

Senjata utama yang digunakan untuk melakukan *seppuku* adalah pisau samurai yang dipanggil *[[tantō]]* atau pedang pendek *[[wakizashi]]*. Samurai yang mahu melakukan *seppuku* akan memilih senjata yang mahu digunakan, membuka kimononya, menikam perutnya dan merobek dari kiri ke kanan. Seorang yang dipanggil *kaishakunin* akan menolong menamatkan riwayat samurai terbabit dengan memenggal kepala samurai tersebut selepas itu.

## Lihat juga
* Kebudayaan Jepun
* Samurai
* Ninja

## Rujukan